1.  ปัจจัยความเสี่ยง

ในปี 2555
แม้จะมิได้มีสถานการณ์ต่างๆที่มีผลกระทบสำคัญที่เกิดขึ้นจากภาวะเศรษฐกิจโลกหรือภัยธรรมชาติร้ายแรงอย่างที่เคยเกิดขึ้นในปีก่อนๆก็ตาม
แต่สถานการณ์ต่างๆข้างต้นยังคงมีความอ่อนไหวและความไม่แน่นอนสูง
ซึ่งทำให้ต้องมีการเตรียมพร้อมอยู่เสมอ บริษัทฯ ได้ตระหนักถึงสภาวการณ์ความไม่แน่นอนดังกล่าว
จึงได้มีการสรุปและประเมินผลกระทบจากความเสี่ยงพร้อมทั้งการกำหนดแนวทางรองรับผลกระทบที่เกิดขึ้น
ดังนี้

1.  ความเสี่ยงจากการชะลอตัวของเศรษฐกิจโลก

สถานการณ์เศรษฐกิจโลกในปี 2555 แม้ว่าจะยังอยู่ในสภาวะชะลอตัวโดยเฉพาะในภาคพื้นยุโรป
แต่มิได้มีผลกระทบรุนแรงต่อการดำเนินงานของบริษัทฯมากเหมือนในปีก่อนหน้านี้ นอกจากนี้
ยอดขายของบริษัทฯในตลาดอื่นๆอันได้แก่ สหรัฐอเมริกา
ออสเตรเลียและเอเชียได้ขยายตัวสูงขึ้นอย่างมีนัยสำคัญ จึงทำให้ผลประกอบการโดยรวมของบริษัทฯ
เป็นไปอย่างค่อนข้างน่าพอใจ

อย่างไรก็ตาม บริษัทฯ
เชื่อว่าเศรษฐกิจโลกจะยังคงอยู่ในสภาวะชะลอตัวและมีแนวโน้มอ่อนไหวมากต่อเนื่องต่อไปโดยเฉพาะเศรษฐกิจในยุโรป
บริษัทฯ จึงยังคงต้องระมัดระวังต่อความเสี่ยงดังกล่าว
ด้วยการขยายฐานลูกค้าในตลาดอื่นที่ยังคงมีแนวโน้มและศักยภาพที่จะมีการเติบโต
พร้อมทั้งพัฒนาผลิตภัณฑ์ให้เหมาะกับความต้องการของตลาดดังกล่าวต่อไป

2.  ความเสี่ยงด้านอัตราแลกเปลี่ยน

ในปี 2555 ค่าของเงินบาทเคลื่อนไหวผันผวนอยู่ระหว่าง 30.20 - 32.00 บาทต่อดอลลาร์สหรัฐฯ
โดยแข็งค่ามากในช่วงไตรมาสแรกก่อนปรับตัวอ่อนค่าลงอย่างต่อเนื่องในไตรมาสที่สอง
และกลับมาแข็งค่าอีกครั้งในไตรมาสที่สามตามการเปลี่ยนแปลงในความเชื่อมั่นต่อสถานการณ์เศรษฐกิจโลกของนักลงทุนและความคืบหน้าของมาตรการแก้ไขปัญหาเศรษฐกิจของสหรัฐฯและกลุ่มยูโรโซน
และนอกจากเงินดอลลาร์สหรัฐแล้ว บริษัทฯ ยังต้องดูแลและบริหารเงินตราสกุลอื่นๆ เช่น เงินยูโร
อินเดียรูปี และอื่นๆ
ซึ่งความผันผวนในลักษณะดังกล่าวทำให้การบริหารความเสี่ยงจึงมีความจำเป็นและต้องเฝ้าระวังดูแลอย่างใกล้ชิด

ในการบริหารความเสี่ยงดังกล่าว บริษัทฯ
ยังคงดำเนินโยบายที่จะทำการป้องกันความเสี่ยงแบบคุ้มครองสถานะสุทธิของเงินแต่ละสกุลแบบเต็มจำนวนเช่นเดิม
เพื่อให้เกิดประสิทธิภาพสูงสุดในการลดความเสี่ยงที่อาจเกิดขึ้นจากความผันผวนของอัตราแลกเปลี่ยนหรืออัตราดอกเบี้ย
และด้วยนโยบายการบริหารความเสี่ยงข้างต้นที่เน้นการป้องกันความเสี่ยงเต็มจำนวนประกอบกับการมีประสบการณ์และการดูแลอย่างใกล้ชิด
ทำให้ในปี 2555 บริษัทฯ มีกำไรจากอัตราแลกเปลี่ยนรวมประมาณ 152 ล้านบาท อย่างไรก็ตาม
การบริหารความเสี่ยงด้านอัตราแลกเปลี่ยนของบริษัทฯ
มีจุดมุ่งหมายหลักก็เพื่อการลดความเสี่ยงของอัตราแลกเปลี่ยนโดยหลีกเลี่ยงการเก็งกำไร
โดยคำนึงถึงค่าใช้จ่ายโดยรวมที่อาจเกิดขึ้น
เพื่อให้มั่นใจว่าค่าใช้จ่ายที่เกิดขึ้นเมื่อเทียบกับความเสี่ยงแล้วอยู่ในระดับที่เหมาะสมและยอมรับได้

3.  ความเสี่ยงด้านวัตถุดิบและซัพพลายเชน (Supply Chain)

สถานการณ์ความผันผวนด้านวัตถุดิบและห่วงโซ่อุปทาน (Supply Chain) ในปี 2555
ได้ลดลงเมื่อเทียบกับสถานการณ์ในปี 2554
ที่บริษัทฯต้องเผชิญกับภัยธรรมชาติทั้งแผ่นดินไหวในประเทศญี่ปุ่นและอุทกภัยครั้งใหญ่ของประเทศไทย
ซึ่งการที่สภาวการณ์ได้กลับเข้าสู่สภาพปกติ
ทำให้หน่วยงานด้านการจัดซื้อสามารถให้ความดูแลด้านการจัดซื้อได้มีประสิทธิภาพมากขึ้น

ในปีหน้า 2556 บริษัทฯ คาดว่าจะเป็นปีแห่งความท้าทายอีกครั้งหนึ่ง
ซึ่งอาจเกิดขึ้นเนื่องจากปัญหาที่หนี้สาธารณะในยุโรปยังค้างคาไม่ได้รับการแก้ไข
ประกอบกับอัตราการว่างงานที่สูงและการเติบโตทางเศรษฐกิจที่ต่ำของประเทศสหรัฐอเมริกา
ความไม่แน่นอนของวิกฤตเศรษฐกิจในยุโรปและความเป็นไปได้ที่รัฐบาลสหรัฐอาจต้องปรับลดงบประมาณลงและทำให้มีผลกระทบกับตลาดสินค้าและตลาดโดยรวมของห่วงโซ่อุปทาน
บริษัทฯ
จึงจำเป็นต้องติดตามสถานการณ์ทางเศรษฐกิจและตลาดห่วงโซ่อุปทานอย่างใกล้ชิดและต่อเนื่องต่อไปด้วยการกำหนดทั้งมาตรการการป้องกันและแผนสำรองเผื่อสถานการณ์ฉุกเฉิน
เพื่อให้สามารถรองรับหากมีเหตุการณ์ผิดปกติได้อย่างทันท่วงที

4.  ความเสี่ยงด้านความสามารถในการเรียกชำระหนี้

ด้วยระบบการบริหารจัดการลูกหนี้และการประเมินสถานะของลูกค้าที่มีประสิทธิภาพ
รวมทั้งการมีทีมบุคลากรที่มีประสบการณ์และมีคุณภาพ ทำให้ในหลายๆ ปีที่ผ่านมาแม้ว่าบริษัทฯ
ต้องเผชิญกับความท้าทายในรูปแบบต่างๆ
แต่ยังสามารถบริหารลูกหนี้และการเรียกชำระหนี้ได้อย่างมีประสิทธิภาพ ทำให้บริษัทฯ
มีกระแสเงินสดรับอย่างเพียงพอและสามารถดำเนินงานได้อย่างราบรื่น

แต่อย่างไรก็ตาม เนื่องจากสภาวการณ์ต่างๆ
ทั้งด้านเศรษฐกิจโลกที่ยังขาดเสถียรภาพและความเสี่ยงจากภัยธรรมชาติที่อาจเกิดขึ้นและสร้างความเสียหายต่อการดำเนินงานของบริษัทฯ
และ/หรือลูกค้า บริษัทฯจำเป็นต้องติดตามสถานการณ์ดังกล่าวอย่างใกล้ชิดอย่างต่อเนื่อง
พร้อมทั้งยังต้องดูแลและประเมินฐานะทางการเงินของลูกค้าอย่างระมัดระวัง
เพื่อให้มั่นใจว่าการขายสินค้าจะสามารถเรียกชำระเงินได้และสามารถรับมือกับการเปลี่ยนแปลงที่เกิดขึ้นได้

5.  ความเสี่ยงด้านแรงงานสัมพันธ์

บริษัทฯ ให้ความสำคัญอย่างยิ่งต่อการบริหารด้านแรงงานสัมพันธ์ เนื่องจากบริษัทฯ
มีพนักงานในประเทศไทยถึงเกือบ 10,000 คน บริษัทฯ ได้มีการจัดกิจกรรมต่างๆ
เพื่อเสริมสร้างแรงงานสัมพันธ์ร่วมกับพนักงานและสหภาพแรงงานอย่างต่อเนื่อง
โดยมีคณะกรรมการแรงงานสัมพันธ์ร่วมกันระหว่างนายจ้างและลูกจ้าง
ซึ่งจะจัดให้มีการพบปะแลกเปลี่ยนความคิดเห็นประชุมหารือร่วมกันเป็นประจำทุกเดือน
เพื่อรับฟังปัญหาและหาแนวทางแก้ปัญหาร่วมกันซึ่งนอกจากจะเป็นการสร้างความสัมพันธ์อันดีต่อกันแล้ว
ยังนำมาซึ่งการพัฒนาสร้างสรรค์สิ่งที่เป็นประโยชน์ต่อพนักงานและองค์กรต่อไป

นอกจากนี้ บริษัทฯ ยังได้จัดทำแผนการรองรับสถานการณ์ที่อาจเกิดขึ้นหากบริษัทฯ
และพนักงานไม่สามารถที่จะตกลงกันได้ ซึ่งอาจจะนำไปสู่ข้อพิพาทด้านแรงงาน
มีการประท้วงหรือนัดหยุดงาน โดยได้จัดทำแผนฉุกเฉินรองรับกรณีเกิดเหตุการณ์ดังกล่าว
โดยมีการระบุหน้าที่ความรับผิดชอบของผู้บริหาร หัวหน้างาน
พนักงานรวมถึงเจ้าหน้าที่และหน่วยงานราชการที่เกี่ยวข้อง
เพื่อร่วมประสานงานและแก้ปัญหาหากเกิดเหตุการณ์ดังกล่าวให้ได้อย่างทันท่วงที

6.  ความเสี่ยงด้านการลงทุนและการให้ความช่วยเหลือทางการเงิน

การลงทุนและการให้ความช่วยเหลือทางการเงินแก่กลุ่มบริษัทย่อยนับเป็นความเสี่ยงทางธุรกิจอีกประเภทหนึ่งบริษัทฯจึงต้องมีเครื่องมือหรือแนวทางการบริหารที่ช่วยติดตามการทำงานและสื่อสารกับบริษัทย่อยเพื่อให้การดำเนินงานเป็นไปตามแผนงานและเป้าหมายที่ได้กำหนดไว้
โดยได้จัดให้มีการประเมินผลการดำเนินงานของแต่ละหน่วยงานทุกเดือน นอกจากนี้ บริษัทฯ
ยังทำหน้าที่เป็นหน่วยงานสนับสนุนในด้านการจัดการต่างๆ เช่น การบริหารเงิน อัตราแลกเปลี่ยน
ลูกหนี้การค้าและอื่นๆ
รวมทั้งมีการฝึกอบรมพนักงานและการพบปะของผู้บริหารจากหน่วยงานต่างๆเป็นครั้งคราว ทั้งนี้
เพื่อเอื้ออำนวยให้ผู้บริหารได้มีการแลกเปลี่ยนความคิดและสามารถบริหารงานให้เป็นไปในทิศทางเดียวกันอย่างมีประสิทธิภาพ
มีการประสานงานที่ดีภายในกลุ่ม รวมทั้งยังเป็นการสร้างขวัญและกำลังใจในการทำงานอีกด้วย